ຫວ່າງແລ້ວນີ້, ສະຖານທູດຫວຽດນາມ ປະຈຳອີຢີບ ໄດ້ຈັດຕັ້ງການບໍລິຈາກ ເພື່ອສະໜັບສະໜູນກອງທຶນສັກຢາວັກຊີນ COVID-19 ຢູ່ຫວຽດນາມ ດ້ວຍການເຂົ້າຮ່ວມຂອງພະນັກງານ, ລັດຖະກອນທັງໝົດ ຂອງສະຖານທູດ ແລະ ບັນດາອົງການໃກ້ຄຽງຂອງສະຖານທູດ.
ທີ່ພິທີເປີດການປຸກລະດົມ, ທ່ານເອກອັກຄະລັດຖະທູດ ເຈີນແທັງກົງ ໄດ້ສະເໜີໃຫ້ພະນັກງານ, ລັດຖະກອນທຸກຄົນຂອງອົງການຜູ້ຕາງໜ້າ ແລະ ປະຊາຄົມຊາວຫວຽດນາມ ສືບຕໍ່ເປັນເອກະພາບ, ຮັກສາຈິດໃຈຂອງການປ້ອງກັນຕ້ານພະຍາດລະບາດ ແລະ ຮັກສາສຸຂະພາບ, ພ້ອມກັນນັ້ນຮ່ວມມືກັບທົວປະເທດເຂົ້າຮ່ວມໃນການຕໍ່ສູ້ພະຍາດ COVID-19.
ຢູ່ປະເທດເຢຍລະມັນ, ຫຼາຍສະມາຄົມ ແລະ ບຸກຄົນຫວຽດນາມ ພ້ອມດ້ວຍໝູ່ເພື່ອນເຢຍລະມັນ ໄດ້ບໍລິຈາກ ແລະ ສະໜັບສະໜູນ, ເພື່ອຮ່ວມແຮງຮ່ວມໃຈກັນ ໃນການປ້ອງກັນ ແລະ ຄວບຄຸມການລະບາດຂອງພະຍາດ COVID-19 ຢູ່ຫວຽດນາມ. ໃນວັນທີ 8 ມິຖຸນາ, ຜູ້ຕາງໜ້າ ສະໂມສອນສິລະປະ ແລະ ວັດທະນະທຳເດືອນຕຸລາ ໄດ້ໄປມາສະຖານທູດຫວຽດນາມ ປະຈຳເຢຍລະມັນ ເພື່ອມອບເງິນບໍລິຈາກຈຳນວນ 2.150 ເອີໂຣ ໃຫ້ແກ່ກອງທຶນສັກຢາວັກຊີນ COVID-19 ຂອງຫວຽດນາມ.
ສະມາຄົມບາງແຫ່ງເຊັ່ນ: ສະມາຄົມການກຸສົນຄວາມຮັກຫອມຫວຽດ-ເຢຍລະມັນ ແລະ ສະມາຄົມ ໄທບ້ານດຽວກັນ ກີງບັກ ຢູ່ປະເທດເຢຍລະມັນ… ກໍ່ໄດ້ຈັດຕັ້ງການບໍລິຈາກ ແລະ ຮຽກຮ້ອງໃຫ້ບຸກຄົນ ແລະ ສະມາຄົມສະໜັບສະໜູນສອງແຂວງ ບັກຢາງ ແລະ ບັກນີງ ໃນການຕອບໂຕ້ຕໍ່ການລະບາດຂອງພະຍາດ COVID-19. ຈຳນວນເງິນທີ່ລະດົມໄດ້ ຈະນຳໃຊ້ ເພື່ອຊື້ຜ້າບັງປາກ, ເຄື່ອງໃຊ້ທາງການແພດ ແລະ ວິຕາມິນ C ເພື່ອໃຫ້ຂ້າລາຊະກອນ, ພະນັກງານແພດ ໝໍແຖວໜ້າ, ກຳມະກອນທຸກຍາກ ແລະ ເດັກນ້ອຍຢູ່ໃນເຂດແຍກອອກຫ່າງ, ພ້ອມກັນນັ້ນ ຄົນເຈັບ COVID-19 ໃນສະພາບການທີ່ຫຍຸ້ງຍາກ.
ຄຳຮຸ່ງ